བརྡ་དག་མིང་མཛོད་ཅེས་པ་ནི་ཐ་སྙད་དག་གི་བརྡའི་ཕྱོགས་ཀྱི་དག་ཆ་འམ་སྐད་བརྡའི་ཕྱོོགས་ཀྱི་ཤེས་བྱར་འགྲེལ་བཤད་བྱེད་པ་དང་།ཐ་སྙད་གང་ཞིག་དོན་གང་ལ་འཇུག་ཚུལ་ལམ་ཐ་སྙད་གང་ཞིག་ལ་དོན་ཅི་ཞིག་ཡོད་པ་ངོ་སྤྲོད་པའི་མིང་མཛོད་ཡིན་ནོ།།དཔེར་ན་དག་ཡིག་གསར་བསྒྲིགས་དང་དགེ་བཤེས་ཆོས་གྲགས་ལྟ་བུ་ནི་འཚོ་བའི་ཁྲོད་རྒྱུན་སྤྱོད་ཀྱི་མིང་བརྡ་ཤས་ཆེ་བས་ཐ་སྙད་ཀྱི་ཕྱོགས་ནས་ཆེད་ཚན་འབུར་ཐོན་མིན་ལ།འགྲེལ་སྟངས་ཀྱི་ཆ་ནས་གཙོ་བོ་བརྡའི་དག་ཆ་དང་ཐ་སྙད་གང་དེ་དོན་གང་ལ་འཇུག་ཚུལ་བཤད་པ་ལྟ་བུ་ཡིན་པས་མིང་མཛོད་དེ་དག་ནི་བརྡ་དག་མིང་མཛོད་ཀྱི་ཁོངས་གཏོགས་ལྟ་བུ་ཡིན།བརྡ་དག་མིང་མཛོད་ནི་བོད་ལ་དུས་སྔ་མོ་སྤྱི་ལོ་༨༡༥ནས་དར་ཡོད་དེ།དཔེར་ན་བྱེ་བྲག་རྟོགས་བྱེདདང་ཕྱིས་སུ་རིམ་པར་བྱུང་བའི་དག་ཡིག་དང་ཆོས་ཀྱི་རྣམ་གྲངས་ཀྱི་རིགས་དེ་དག་ཡིན་ཏེ།བྱེ་བྲག་རྟོགས་བྱེད་ནང་དུ་ཐ་སྙད་གང་དེ་དོན་གང་ན་འཇུག་པའམ་ཐ་སྙད་དེའི་དོན་ཅི་ཞིག་ཡིན་ཚུལ་གྱི་འགྲེལ་བ་ཅན་ཡིན་ལ།དེ་བཞིན་ཆོས་ཀྱི་རྣམ་གྲངས་ཀྱང་དེ་བཞིན་དང་།དག་ཡིག་དག་གཙོ་བོ་ཐ་སྙད་གང་དག་གི་དག་ཆ་བཤད་པ་ཡིན་པས་དེ་དག་ཀྱང་བརྡ་དག་མིང་མཛོད་ཀྱི་བྱེ་བྲག་ཡིན་ཏེ།དཔེར་ན་བརྡ་གསར་རྙིང་གི་རྣམ་གཞག་ལི་ཤིའི་གུར་ཁང་སྤྱི་ལོ་༡༤༧༦དངདག་ཡིག་མཁས་པ་དགའ་སྐྱེདདང་དག་ཡིག་ཤེས་བྱ་རབ་གསལ་སོགས་ལྟ་བུ།མདོར་ན་བརྡ་དག་མིང་མཛོད་ལ་ཡང་དབྱེ་ལུགས་མང་དུ་ཡོད།